Edi Iordănescu a făcut oficială lista preliminară pentru EURO 2024, iar Dumitru Dragomir a analizat selecția făcută de antrenorul României.
Dumitru Dragomir nu este în totalitate de acord cu lista lui Edi Iordănescu pentru EURO 2024. Fostul președinte LPF susține că l-ar fi luat pe Alex Mitriță de la Universitatea Craiova în lot, dar și pe Vlad Chiricheș în locul lui Adrian Rus.
În cadrul lotului preliminar ales de Edi Iordănescu, a mai existat și discuția despre atacanții Daniel Bîrligea și Louis Munteanu. De această dată, Nea Mitică a mers pe mâna selecționerului și l-a ales tot pe jucătorul de la CFR Cluj.
“Eu nu m-aș lega de treaba asta, că nu l-a convocat pe Mitriță, pentru că Iordănescu își asumă. De ce să fie atacat de acum. Poate scoate rezultate foarte bune și o să fie de felicitat. S-ar putea să aibă dreptate. Dacă era după mine, îl selecționam, dar sunt eu acolo.
Sunt și eu subiectiv. Da, e o greșeală că nu l-a luat pe Chiricheș în locul lui Rus. Naționala nu se crește. Louis Munteanu nu este deocamdată jucător de echipă națională. Sunt alții mai valoroși decât el acolo în față. Bîrligea este un pic peste Munteanu.
Pe Chiricheș poate nu l-a luat pentru că o fi accidentat. El e și feblețea mea. Nu sunt antrenor, dar da, l-aș fi luat pe Mitriță. Datorită evoluțiilor de la echipa de club și l-aș fi luat pentru gura întregii oltenii. Aici trebuie să fii și un pic șmecher”, a declarat Dumitru Dragomir la MAX PROFEȚIILE LUI MITICĂ.
Nea Mitică este de părere că Răzvan Burleanu ar trebui să își asume rezultatele slabe de la EURO 2024, dacă acestea vor apărea. Fostul șef LPF susține că președintele FRF este responsabil pentru tot ceea ce înseamnă echipa națională.
“Dacă nu avem niciun rezultat favorabil la EURO, atunci ar trebui să intre în panică și Burleanu. Dar dacă facem un singur punct sau două, e mai OK.
Echipa națională fără președintele Federației este zero. El e cel care se ocupă de finanțare, de antrenori și este responsabil. Cum ar fi Gigi Becali la FCSB sau Rotaru la Craiova.
Lumea poate să zică de ce l-a pus pe Edi Iordănescu și nu l-a pus pe x, dacă echipa națională nu va avea rezultate. Edi e un băiat foarte deștept și îl are și pe taică-su lângă el care se pricepe foarte bine”, a mai spus Dragomir la MAX PROFEȚIILE LUI MITICĂ.